CELEX: 
Language: bg
Date: 2019-04-23 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2017/625 на Европейския парламент и на Съвета по отношение на единния здравен документ за въвеждане, придружаващ пратки от животни и стоки до тяхното местоназначение

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               В Регламент (ЕС) 2017/625 относно официалния контрол (РОК) се установява рамка за официалния контрол и другите официални дейности, извършвани с цел проверка на правилното прилагане на законодателството на Съюза в областта на агрохранителната верига. Тук се включва и официалният контрол, извършван по отношение на животни и стоки, въвеждани в Съюза от трети държави.
            
            
               Съгласно РОК пратките от животни и стоки, въвеждани в Съюза през определените гранични контролни пунктове, трябва да бъдат придружени от единен здравен документ за въвеждане (ЕЗДВ). 
            
            
               Целта на настоящия делегиран акт е да се въведат правила относно случаите и практическите условия, при които от съображения за проследимост и адекватна комуникация между компетентните органи ЕЗДВ следва да придружава предназначените за пускане на пазара пратки до тяхното местоназначение.
            
            
               Настоящият делегиран акт не се прилага за транзитно преминаващи пратки, тъй като правилата за използване на ЕЗДВ в такива случаи ще бъдат установени в делегирания акт, който ще бъде приет съгласно член 51, параграф 1 от РОК.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Неколкократно бяха извършвани консултации с експертната група на Комисията по официалния контрол (E00911), като бяха проведени и няколко срещи със съответните заинтересовани страни.
            
            
               На обществеността бе предоставена възможност да даде своето мнение по проекта на делегиран регламент на уебсайта на Комисията (https://ec.europa.eu/info/law/better-regulation/have-your-say_bg), в резултат на което бе получен един коментар, който обаче беше свързан с предложение да бъде разпространена повече информация за практическото ползване на IMSOC, и по-специално по отношение на ЕЗДВ.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание е член 50, параграф 4 от Регламент (ЕС) 2017/625.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 23.4.2019 година
            
            
               за допълнение на Регламент (ЕС) 2017/625 на Европейския парламент и на Съвета по отношение на единния здравен документ за въвеждане, придружаващ пратки от животни и стоки до тяхното местоназначение
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол)
                  1
               , и по-специално член 50, параграф 4 от него, 
            
            
               като има предвид, че:
            
         
         
            
               (1)С Регламент (ЕС) 2017/625 на Европейския парламент и на Съвета се установяват правила относно извършването от страна на компетентните органи на държавите членки на официален контрол на животни и стоки, въвеждани в Съюза, с цел проверка на тяхното съответствие със законодателството на Съюза в областта на агрохранителната верига. 
            
            
               (2)Тъй като правилата относно случаите и условията, при които ЕЗДВ следва да придружава транзитно преминаващи пратки, ще бъдат установени в отделен делегиран акт по член 51, параграф 1 от Регламент (ЕС) 2017/625, настоящият регламент следва да се прилага единствено за пратки, предназначени за пускане на пазара в Съюза.
            
            
               (3)В Регламент (ЕС) 2017/625 се предвижда, че пратките от животни и стоки, въвеждани в Съюза през определените гранични контролни пунктове, трябва да бъдат придружавани от единен здравен документ за въвеждане (ЕЗДВ). След извършването на официалния контрол и издаването на окончателен ЕЗДВ пратките могат да бъдат разделени на различни части в зависимост от търговските потребности на оператора.
            
            
               (4)С цел да се осигури проследимост на пратките и адекватна комуникация с компетентния орган на местоназначението, следва да бъдат установени правила относно случаите и практическите условия, при които ЕЗДВ следва да придружава предназначените за пускане на пазара пратки до тяхното местоназначение. Целесъобразно е по-специално да бъдат определени подробни правила относно ЕЗДВ за случаите, когато пратките се разделят на части.
            
            
               (5)С цел да се осигури проследимост на пратките, които се разделят на части на граничния контролен пункт след извършването на официалния контрол и издаването на окончателен ЕЗДВ от страна на компетентния орган, е целесъобразно да се изисква отговарящият за пратката оператор да представя посредством посочената в член 131 от Регламент (ЕС) 2017/625 система за управление на информацията относно официалния контрол (IMSOC) окончателен ЕЗДВ за всяка част от разделената на части пратка, който документ следва да бъде издаден от компетентните органи на граничния контролен пункт и да придружава всяка част от разделената на части пратка до местоназначението, обявено в съответния ЕЗДВ.
            
            
               (6)За да се предотврати повторното използване на ЕЗДВ с цел измама, е целесъобразно да се изисква от митническите органи да подават в IMSOC информацията относно количеството на пратката, посочено в митническата декларация, така че да се гарантира приспадането на посочените в нея количества от общото разрешено количество, обявено в ЕЗДВ. От митническите органи се изисква да обменят информация посредством митническите средства за електронна обработка на данни, посочени в член 6, параграф 1 от Регламент (ЕС) № 952/2013 на Европейския парламент и на Съвета
                  2
               . Посочените средства за електронна обработка на данни следва да бъдат използвани за целите на настоящия регламент. С цел да се предостави достатъчно време на митническите органи, за да въведат посочените средства, е целесъобразно да се предвиди, че задължението за подаване на информацията относно количеството на пратките в IMSOC се прилага във всяка държава членка от по-ранната от двете дати — датата, на която посочените средства са готови за въвеждане в действие в съответната държава членка, или 1 март 2023 г.
            
            
               (7)Тъй като Регламент (ЕС) 2017/625 се прилага от 14 декември 2019 г., настоящият регламент също следва да се прилага от посочената дата,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
               Предмет и приложно поле 
            
            
               1.С настоящия регламент се определят случаите и условията, при които се изисква посоченият в член 56 от Регламент (ЕС) 2017/625 единен здравен документ за въвеждане (ЕЗДВ) да придружава до местоназначението всяка предназначена за пускане на пазара пратка от категориите животни и стоки, посочени в член 47, параграф 1 от Регламент (ЕС) 2017/625 („пратката“).
            
            
               2.Настоящият регламент не се прилага за транзитно преминаващи пратки.
            
            
               Член 2
               Определение
            
            
               За целите на настоящия регламент „местоназначение“ означава мястото, където пратката се доставя за окончателно разтоварване, съгласно посоченото в ЕЗДВ.
            
            
               Член 3 
               Случаи, в които ЕЗДВ придружава пратките до тяхното местоназначение
            
            
               Всяка пратка, независимо дали е разделена на части на граничния контролен пункт или след напускането му, или не е разделена на части, но преди да бъде освободена за свободно обращение в съответствие с член 57, параграф 2, буква б) от Регламент (ЕС) 2017/625, се придружава от ЕЗДВ.
            
            
               Член 4
               Условия относно ЕЗДВ, придружаващ пратки, които не са разделени на части
            
            
               Когато дадена пратка не е разделена на части, преди да бъде освободена за свободно обращение в съответствие с член 57, параграф 2, буква б) от Регламент (ЕС) 2017/625, се прилагат следните изисквания:
            
            
               а)отговарящият за пратката оператор гарантира, че пратката се придружава от копие от ЕЗДВ, на хартиен или електронен носител, до нейното местоназначение и до освобождаването ѝ за свободно обращение в съответствие с член 57, параграф 2, буква б) от Регламент (ЕС) 2017/625;
            
            
               б)отговарящият за пратката оператор посочва референтния номер на ЕЗДВ в митническата декларация, подадена пред митническите органи, и съхранява копие от посочения ЕЗДВ, което е на разположение на митническите органи в съответствие с член 163 от Регламент (ЕС) № 952/2013; 
            
            
               в)митническите органи подават в IMSOC информацията относно количеството на пратката, посочено в митническата декларация, и разрешават поставянето на пратката под митнически режим само когато общото количество, посочено в ЕЗДВ, не е надвишено. Това изискване не се прилага, когато пратката е предназначена за поставяне под митническите режими, посочени в член 210, букви а) и б) от Регламент (ЕС) № 952/2013.
            
         
         
            
               Член 5
               Условия относно ЕЗДВ, придружаващ пратки, които са разделени на части на граничния контролен пункт 
            
            
               1.Когато дадена пратка предстои да бъде разделена на части на граничния контролен пункт се прилагат следните изисквания:
            
            
               а)при предварителното уведомление в съответствие с член 56, параграф 3 от Регламент (ЕС) 2017/625 отговарящият за пратката оператор обявява в ЕЗДВ граничния контролен пункт като местноназначение за цялата пратка;
            
            
               б)след издаването на окончателния ЕЗДВ за цялата пратка от компетентния орган на граничния контролен пункт в съответствие с член 56, параграф 5 от Регламент (ЕС) 2017/625 отговарящият за пратката оператор изисква тя да бъде разделена на части и подава чрез IMSOC ЕЗДВ за всяка част от разделената на части пратка, като в документа обявява количеството, транспортното средство и местоназначението на съответната част от разделената на части пратка; 
            
            
               в)компетентният орган на граничния контролен пункт издава окончателните ЕЗДВ за отделните части на разделената на части пратка в съответствие с член 56, параграф 5 от Регламент (ЕС) 2017/625, при условие че сумата от количествата, обявени в съответните ЕЗДВ, не надвишава общото количество, посочено в ЕЗДВ за цялата пратка; 
            
            
               г)отговарящият за пратката оператор гарантира, че всяка част от разделената на части пратка се придружава от копие от ЕЗДВ за съответната част, на хартиен или електронен носител, до посоченото в документа местоназначение и до освобождаването ѝ за свободно обращение в съответствие с член 57, параграф 2, буква б) от Регламент (ЕС) 2017/625; 
            
            
               д)отговарящият за пратката оператор посочва референтния номер на ЕЗДВ за всяка част от разделената на части пратка в митническата декларация, подадена пред митническите органи, и съхранява копие от посочения ЕЗДВ, което е на разположение на митническите органи в съответствие с член 163 от Регламент (ЕС) № 952/2013;
            
            
               е)митническите органи подават в IMSOC информацията относно количеството на съответната част от разделената на части пратка, посочено в митническата декларация, и разрешават поставянето на посочената част под митнически режим само когато общото количество, посочено в ЕЗДВ за частта от разделената на части пратка, не е надвишено. Това изискване не се прилага, когато пратката е предназначена за поставяне под митническите режими, предвидени в член 210, букви а) и б) от Регламент (ЕС) № 952/2013.
            
            
               2.При несъответстваща на изискванията пратка, предназначена за разделяне на части на граничния контролен пункт, когато компетентният орган на граничния контролен пункт разпореди на оператора да предприеме едно или повече от действията, предвидени в член 66, параграф 4 от Регламент (ЕС) 2017/625, по отношение само на част от пратката, се прилагат следните изисквания: 
            
            
               а)след издаването на окончателния ЕЗДВ за цялата пратка отговарящият за пратката оператор подава ЕЗДВ за всяка част от разделената на части пратка, като в документа обявява количеството, транспортното средство и местоназначението на съответната част; 
            
            
               б)компетентният орган на граничния контролен пункт издава окончателните ЕЗДВ за отделните части на разделената на части пратка в съответствие с член 56, параграф 5 от Регламент (ЕС) 2017/625, като взема предвид решението, взето по отношение на всяка част от разделената на части пратка; 
            
            
               в)параграф 1, букви г), д) и е) се прилагат за всяка част от разделената на части пратка.
            
            
               Член 6
               Условия относно ЕЗДВ, придружаващ пратки под митнически надзор, които са разделени на части след напускане на граничния контролен пункт 
            
            
               Когато дадена пратка предстои да бъде разделена на части, след като е напуснала граничния контролен пункт и преди да бъде освободена за свободно обращение в съответствие с член 57, параграф 2, буква б) от Регламент (ЕС) 2017/625, се прилагат следните изисквания: 
            
            
               а)отговарящият за пратката оператор гарантира, че всяка част от разделената на части пратка се придружава от копие от ЕЗДВ, на хартиен или електронен носител, до нейното местоназначение и до освобождаването ѝ за свободно обращение в съответствие с член 57, параграф 2, буква б) от Регламент (ЕС) 2017/625; 
            
            
               б)за всяка част от разделената на части пратка отговарящият за пратката оператор посочва референтния номер на ЕЗДВ в митническата декларация, подадена пред митническите органи, и съхранява копие от посочения ЕЗДВ, което е на разположение на митническите органи в съответствие с член 163 от Регламент (ЕС) № 952/2013;
            
            
               в)за всяка част от разделената на части пратка митническите органи подават в IMSOC информацията относно количеството, посочено в митническата декларация за съответната част, и разрешават поставянето на съответната част под митнически режим само когато общото количество, посочено в ЕЗДВ, не е надвишено. Това изискване не се прилага, когато пратката е предназначена за поставяне под митническите режими, предвидени в член 210, букви а) и б) от Регламент (ЕС) № 952/2013.
            
            
               Член 7
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от 14 декември 2019 г.
            
         
         
            
               Посочените по-долу разпоредби обаче се прилагат във всяка държава членка от по-ранната от двете дати — датата, на която митническите средства за електронна обработка на данни, посочени в член 6, параграф 1 от Регламент (ЕС) № 952/2013, са готови за въвеждане в действие в съответната държава членка, или 1 март 2023 г.: 
            
            
               а)член 4, буква в); 
            
            
               б)член 5, параграф 1, буква е); 
            
            
               в)член 6, буква в). 
            
            
               Държавите членки уведомяват Комисията и останалите държави членки за датата, на която посочените средства за електронна обработка на данни са готови за въвеждане в действие.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 23.4.2019 година.
            
            
               
                     За Комисията
               
               
                     Председател
                     Jean-Claude JUNCKER
               
               
            
         
         
            
                  
                     (1)
                  
                        OB L 95, 7.4.2017 г., стр. 1.
               
               
                  
                     (2)
                  
                        Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (OB L 269, 10.10.2013 г., стр. 1).